Diari Oficial de la Generalitat Valenciana


Sumari del DOGV 9950, del 03-10-2024 (2024/10762)

RESOLUCIÓ de 27 de setembre de 2024, de la Secretaria Autonòmica de Medi Ambient i Territori i de la Secretaria Autonòmica d'Agricultura, Aigua, Ramaderia i Pesca, per la qual s'aproven les instruccions tècniques per a la gestió de la palla i restolls d'arròs en determinades zones humides de la Comunitat Valenciana
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9950

Data del DOGV
:   03-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10573

CVE
:   ZDPG-B-2585-27917

Data del document
:   27-09-2024

Organisme emissor
:   Conselleria d'Agricultura, Aigua, Ramaderia i Pesca / Conselleria de Medi Ambient, Infraestructures i Territori

Tipus de document
:   Resolució

Anàlisi jurídica

 Descriptors 

:   * Conselleria de Justícia i Interior
    * prevenció de riscos mediambientals
    * reglament tècnic
    * reglament administratiu
    * cereal
    * residu agrícola

*Antecedents de fet*

L’adequada gestió de la palla i els restolls de l’arròs redunda en un benefici per a les zones humides catalogades com a espai natural protegit i per al mateix espai dedicat a la producció agrícola.

Amb l’objectiu de dotar el sector agrícola d’una ferramenta comuna per a tots els productors d’arròs, es procedix a elaborar estes instruccions tècniques que agrupen les diverses modalitats existents per a una gestió adequada de la palla.

A això cal afegir, com es posa de manifest en informes de l’òrgan competent en matèria de sanitat vegetal, la necessitat de prevore l’ús de les cremes de la palla i els restolls atesos determinats problemes de caràcter fitosanitari que poden fer perillar la viabilitat d’esta classe de cultiu en les zones humides de la Comunitat Valenciana.

Finalment, era necessari establir un règim adequat per a la gestió de la palla, en particular la crema, en l’àmbit del Parc Natural de l’Albufera i la zona humida catalogada de la Marjal i Estany de la Ribera Sud del Xúquer, perquè quedaven fora de l’àmbit d’aplicació de la Resolució de 10 de febrer de 2023, per la qual es van aprovar les instruccions per a l’ús del foc en l’eliminació de residus agrícoles i forestals.

*Fonaments de dret*

Vistos els articles 133 i 134, de l’annex I, del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana, relatius al règim d’intervenció administrativa per a la regulació de l’ús del foc en terrenys forestals i en la zona d’influència forestal.

Vistos els articles 1 i 2, de l’annex VIII, del Decret 91/2023, en el qual s’establixen les condicions mínimes per a la realització de determinades accions o activitats amb ús del foc en terreny forestal o en la zona d’influència forestal.

Vista la Resolució de 10 de febrer de 2023, de la consellera d’Agricultura, Desenvolupament Rural, Emergència Climàtica i Transició Ecològica, per la qual s’aproven les instruccions per a l’ús del foc en l’eliminació de residus agrícoles i forestals, segons la tipologia d’explotacions i bé per raons fitosanitàries, o bé a fi de previndre incendis forestals, en allò que no s’opose o contradiga el que es disposa en el Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

Vist que en el punt quart de la Resolució de 15 d’abril de 2024, del director general de Prevenció d’Incendis Forestals, per la qual es modifica el període de crema de màrgens de cultiu o d’eliminació de residus agrícoles o forestals mitjançant ús del foc, prohibint les cremes entre el dia de la seua publicació i el 15 d’octubre, i en la qual s’establix expressament l’excepció d’esta resolució a l’eliminació de residus vegetals procedents de restolls i palla d’arròs, en superfícies de cultiu situades en l’entorn de l’Albufera de València i situades en la zona d’influència forestal, que es regularan d’acord amb el que s’indica en l’article 1.2, lletra c, de l’annex VIII, del Decret 91/2023.

Vist que l’article 137.2 de l’annex I, del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana, permet amb caràcter extraordinari l’ús del foc únicament per raons fitosanitàries, d’investigació o altres motius d’urgència degudament justificats que no permeten ajornar-lo, sempre que hi haja resolució motivada en eixe sentit.

Vista la Resolució de 9 de setembre de 2024, de la directora general de Prevenció d’Incendis Forestals, de mesures excepcionals per a la crema de la palla de l’arròs en determinats aiguamolls de la Comunitat Valenciana situats en la zona d’influència forestal (menys de 500 m de terreny forestal).

Per tot això, en virtut de les competències que tenen atribuïdes estes secretaries autonòmiques pel Decret 81/2024, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, resolc:

*Primer*

Aprovar les instruccions tècniques per a la gestió de la palla i els restolls de l’arròs en les superfícies agrícoles dedicades al cultiu de l’arròs en les zones humides següents:

1. Zona humida catalogada de la Marjal i Estanys d’Almenara

2. Parc Natural de l’Albufera

3. Zona humida catalogada de la Marjal i Estanys de la Ribera Sud del Xúquer

4. Parc Natural de la Marjal de Pego - Oliva

*Segon*

Aprovar les mesures de seguiment i anàlisi, que figuren en l’Annex II.

*Tercer*

Esta resolució tindrà efecte des del dia de la publicació en el *Diari Oficial de la Generalitat Valenciana*.

*Quart*

De conformitat amb el que establixen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, així com els articles 10.1.*a*, 14 i 46.1 de la Llei 29/1998, de 13 de juliol, reguladora de la jurisdicció contenciosa administrativa, esta resolució, que posa fi a la via administrativa, es podrà recórrer potestativament en reposició o es podrà interposar, directament, un recurs contenciós administratiu, en els terminis i davant dels òrgans que s’indiquen a continuació, sense perjuí que es puga formular qualsevol altre recurs que es considere adient:

a) El recurs de reposició s’haurà d’interposar davant del titular de la Conselleria d’Agricultura, Aigua, Ramaderia i Pesca o el titular de la Conselleria de Medi Ambient, Infraestructures i Territori, en el termini d’un mes a comptar de l’endemà de la publicació d’esta resolució en el *Diari Oficial de la Generalitat Valenciana*.

b) El recurs contenciós administratiu haurà d’interposar-se davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l’endemà de la publicació d’esta resolució en el *Diari Oficial de la Generalitat Valenciana*.

ANNEX I

*Instruccions tècniques a seguir per a una gestió adequada de la palla i els restolls de l’arròs*

A continuació, s’enumeren diverses pràctiques, no excloents entre si, per a una gestió adequada d’estes restes agrícoles, així com la manera i/o el procediment administratiu necessari per a implementar-les per part del titular de l’explotació:

1. Arreplega i valorització de la palla

Les conselleries competents en matèria d’agricultura i de medi ambient impulsen, promouen i secunden, amb el consens necessari amb el sector arrosser i la resta dels agents implicats, l’arreplega de la palla i la seua possible reutilització. En aquelles explotacions que prevegen gestionar la palla d’esta manera:

a) Durant el procés de collita, es realitzarà de manera que es facilite l’arreplega de la palla en les millors condicions d’humitat.

b) Les bales arreplegades s’hauran d’apilar en zones a on la inundabilitat, en moments de precipitacions torrencials, no comprometa les bales de palla i faça impossible o molt difícil extraure-les.

c)S’evitarà, en la mesura que siga possible, situar o apilar bales de palla en zones pròximes a séquies o carreres en les quals, en cas que hi haja avinguda, puguen discórrer volums d’aigua que comprometen l’apilament i arrosseguen aigües avall la palla depositada.

2. Fangueig de palla i restolls

Tal com planteja la Nota tècnica, de maig de 2017, amb el títol**“A**lternatives de gestió de la palla d’arròs en l’Albufera de València”, elaborada per l’IVIA, i en relació amb el fangueig de la palla:

a) La trituració de la palla, i la seua posterior incorporació, només és viable si es fa de manera adequada.

b) Després de l’arreplega de la collita, s’ha de realitzar un conreu del sòl a poca profunditat. Això permet, d’una banda, trossejar la palla afavorint la seua descomposició i, d’altra banda, facilita una ventilació adequada i, per tant, una oxigenació d’estes restes orgàniques, que queden mesclades amb el sòl com a mínim durant 30-40 dies abans de la inundació dels camps, cosa que es realitza habitualment en els mesos d’octubre-novembre. D’esta manera, s’evita part de la toxicitat i dels problemes que es generen amb la descomposició anaeròbia d’esta i, per tant, es poden reduir les emissions de metà.

c) És una bona tècnica per a dur a terme en els mesos de desembre o gener, en zones altes en les quals, generalment, no s’inunden els camps, de manera que es permet una mineralització completa de la palla d’arròs, i s’oferix, a més, un hàbitat propici per a alimentació i descans d’ocells migradors o en hivernada.

3. Crema de la palla

L’article 27 de la Llei 7/2022, de 8 d’abril, de residus i sòls contaminats per a una economia circular, pel que fa a les cremes agrícoles, establix:

«3. Amb caràcter general, no està permesa la crema de residus vegetals generats en l’entorn agrari o silvícola. No obstant això, d’acord amb la lletra C de la part 2 de l’annex III, i amb el considerant 22, els dos de la Directiva (UE) 2016/2284, del Parlament Europeu i del Consell, de 14 de desembre de 2016, relativa a la reducció de les emissions nacionals de determinats contaminants atmosfèrics, per la qual es modifica la Directiva 2003/35/CE i es deroga la Directiva 2001/81/CE, les xicotetes empreses i les microexplotacions agràries queden dispensades d’esta regulació. No obstant això, sense perjuí del que es preveu en la Llei 43/2003, de 21 de novembre, de forests, i com a aplicació de l’excepció de l’article 3.2.*e*, només es podrà permetre la crema de residus vegetals generats en l’entorn agrari o silvícola quan compten amb la corresponent autorització de l’òrgan competent de les comunitats autònomes, bé per raons de caràcter fitosanitari que no siga possible abordar amb una altra classe de tractament, motivant adequadament que no existixen altres mitjans per a evitar la propagació de plagues, bé a fi de previndre els incendis.»

Normes generals:

– Atesa l’excepcionalitat a causa de raons fitosanitàries, i per a les cremes en terrenys dedicats a arrossar, el període hàbil de cremes serà el comprés entre el 10 d’octubre i el 31 de desembre de 2024, tots dos inclusivament.

– En les cremes que es produïsquen en el Parc Natural de l’Albufera i/o en la zona humida catalogada de la Marjal i Estanys de la Ribera Sud del Xúquer serà obligatori seguir les indicacions que establisca l’**aplicació QUEPAR**, que analitza i indica les condicions atmosfèriques òptimes per a pautar la crema i minimitzar els efectes indesitjats de contaminació atmosfèrica en l’entorn d’estes zones arrosseres.

a) En el supòsit de cremes en micro i xicotetes explotacions:

Tenen esta consideració de micro i xicotetes explotacions agràries aquelles empreses i microempreses, xicotetes i mitjanes, que proporcionen ocupació a menys de 50 persones i el volum de negocis anual de les quals, o el balanç general anual, no supera els 10 milions d’euros.

Esta classe d’instal·lacions estan dispensades de l’aplicació de l’article 27.3 de la Llei 7/2022, de 8 d’abril, de residus i sòls contaminats per a una economia circular, però han de complir el que s’establix en la legislació forestal en matèria de prevenció d’incendis forestals vigent, és a dir:

a.1) Municipis sense pla local de cremes:

Si la crema de palla o restolls es fa a menys de 500 metres de terreny forestal, amb base en el que establix l’article 134.2 del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana, es requerix declaració responsable per a poder efectuar-la, que s’haurà de dirigir a la Direcció Territorial de la conselleria competent en matèria de prevenció d’incendis forestals. Esta declaració es pot obtindre en l’enllaç següent:

<https://www.gva.es/va/inicio/procedimientos?id_proc=94493>

a.2) Municipis amb pla local de cremes aprovat: Es regirà pel que s’establix en el pla local de cremes aprovat, que es pot consultar en els enllaços següents (s’adjunta taula amb els plans citats en l’annex III):

[Plans Locals de Cremes (prevencionincendiosgva.es)](https://prevencionincendiosgva.es/Planificacion/PLQList/)

No obstant això, sense perjuí d’altres consideracions que puga establir el Pla local de cremes, el règim que autoritza per a les cremes previst en estos s’entendrà adaptat al que s’establix en esta resolució (dispensades d’autorització les cremes si es realitzen a més de 500 metres de terreny forestal o presentació de declaració responsable en el cas de cremes a menys de 500 metres de terreny forestal).

a.3) Condicions per a la crema de residus vegetals procedents de restolls i palla d’arròs en superfícies agrícoles dedicades al cultiu de l’arròs en determinats aiguamolls, que estiguen situats en la zona d’influència forestal (a menys de 500 metres de terreny forestal):

a) L’horari de la crema estarà comprés en el període des de l’eixida del sol (orto) fins dos hores abans de la posta (ocàs), moment en el qual no hauran de quedar flames actives.

b)Només es podran realitzar cremes quan el nivell de preemergència per risc d’incendis forestals, determinat per l’òrgan competent, siga 1. Queda prohibit, per tant, amb nivell de preemergència 2 o 3. Es pot consultar el nivell de preemergència i la seua previsió per a l’endemà en: [www.112cv.com](http://www.112cv.com).

c) No es podran eliminar amb foc altres tipus de residus distints dels autoritzats.

d) A fi d’evitar la producció d’aigües anòxiques, la crema del restoll o la palla d’arròs s’haurà de fer de manera que garantisca la seua completa mineralització, per la qual cosa esta s’efectuarà durant el període necessari per a fer-ho.

e) En aquelles parcel·les confrontants o amb una proximitat inferior a 500 metres de terreny forestal, esta autorització serà vàlida si prèviament a la crema s’ha netejat de brossa i matolls una faixa d’amplària suficient, i no inferior, en cap cas, als dos metres al voltant del lloc a on es vol fer la crema.

f) Mentres s’estiga cremant, caldrà que hi haja almenys una persona encarregada de la vigilància de la crema, que haurà de comptar amb els mitjans i equips necessaris per a poder comunicar, de manera immediata, qualsevol incidència mitjançant el telèfon 112 d’Emergències, de la Generalitat. Davant de la impossibilitat tècnica de comunicació amb el 112, esta persona encarregada coneixerà el lloc més pròxim amb cobertura de telefonia mòbil i disposarà d’un vehicle per a desplaçar-se fins allí en cas que siga necessari.

g) No s’ha d’abandonar la vigilància de la zona de crema fins que el foc estiga totalment apagat i transcórreguen dos hores sense que s’observen brases.

h) La persona encarregada de la crema adoptarà totes les mesures complementàries que considere oportunes, i en tot moment serà la responsable de tots els danys que puga causar.

i) No es podran realitzar cremes quan es produïsca algun dels fenòmens meteorològics següents:

– Quan es donen condicions d’inversió tèrmica.

– Quan la velocitat del vent siga superior a 30 km/h, qualsevol que siga el seu component.

j) No es permet realitzar la incineració de la palla amb combustible o productes altament contaminants.

k) Tampoc es permet la pràctica de la crema en camps limítrofs d’uns altres amb el cultiu en desenrotllament i pendent de sega.

l) Les persones que estiguen fent treballs d’incineració de la palla hauran de portar en si mateixes el telèfon mòbil o altres dispositius per a la comprovació del risc, i fer ús de l’aplicació mòbil (app) QUEPAR.

m) En zones pròximes a grans vies de comunicació, la incineració no haurà de provocar molèsties a vianants o generar condicions d’escassa visibilitat que pose en perill la circulació de vehicles.

b) En el supòsit de cremes en grans explotacions agràries:

Caldrà ajustar-se al que es disposa en l’article 133.2, de l’annex I, del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana, i relatius al règim d’intervenció administrativa per a la regulació de l’ús del foc en terrenys forestals i en la zona d’influència forestal i amb les condicions indicades en l’annex VIII, del Decret 91/2023, en el qual s’establixen les condicions mínimes per a la realització de determinades accions o activitats amb ús del foc en terreny forestal o en la zona d’influència forestal.

Caldrà ajustar-se al que es disposa en l’annex II de la Resolució de 10 de febrer de 2023, de la consellera d’Agricultura, Desenvolupament Rural, Emergència Climàtica i Transició Ecològica, per la qual s’aproven les instruccions per a l’ús del foc en l’eliminació de residus agrícoles i forestals, en allò que no s’opose o contradiga el que es disposa en el Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

4. Facilitar la circulació natural de l’aigua

Facilitar la circulació de l’aigua provinent dels arrossars durant el període hivernal amb un manteniment adequat de les séquies i carreres per a evitar les acumulacions d’aigües saturades amb matèria orgànica.

Per a dur-ho a terme és necessari:

a) Donar suport a la gestió de les comunitats de regants i de la Junta de Desguàs de l’Albufera, per part de les administracions i entitats components.

b) Arbitrar les mesures necessàries per al dragatge de les séquies i carreres.

c) Mantindre la vegetació de les motes en un estat que permeta la circulació de l’aigua i que evite problemes d’acumulació de restes de palla en cas que hi haja pluges torrencials.

d) Mantindre els nivells d’inundació adequats en estes marjals dedicades al cultiu de l’arròs. En el cas de l’Albufera, estos nivells seran els que s’assenyalen en l’Orde 5/2018, d’1 de febrer, de la Conselleria d’Agricultura, Medi Ambient, Canvi Climàtic i Desenvolupament Rural, relativa a la regulació del nivell i la comunicació amb la mar del Parc Natural de l’Albufera.

La resta de marjals arrosseres gestionaran les comportes i els desguassos naturals per a afavorir una circulació òptima de les aigües.

ANNEX II

Mesures de seguiment i anàlisi

1. Vigilància de l’estat de les aigües

La conselleria competent en medi natural disposa des de fa anys d’un programa de seguiment de zones humides. Este programa es reforça específicament durant els mesos següents a la sega de l’arròs i continua durant tota la inundació hivernal, atesa la importància d’este període per a la zona humida.

En particular, i juntament amb el control de les aigües que es realitza de manera periòdica, durant este període s’implementaran les accions següents:

a) Monitoratge de l’estat de les aigües que inunden els camps d’arròs, tant qualitativament com quantitativament, usant mitjans remots (imatges de satèl·lit). Este treball es durà a terme juntament amb la Universitat de València, amb la qual s’està col·laborant des de l’any 2020 per a la implantació i validació d’un sistema que oferisca resultats de control d’anòxies per a grans superfícies de l’arrossar.

b) Control sobre el terreny de les possibles afeccions a la fauna aquàtica de processos anòxics. Es realitzarà en les zones més sensibles, una presa de dades intensiva de qualitat de les aigües amb paràmetres fisicoquímics i altres biològics, per a obtindre dades de possibles anòxies i els seus efectes.

2. Seguiment de possibles fisiopaties

Amb la col·laboració de la direcció general competent en sanitat vegetal s’elaborarà un sistema d’indicadors en el qual es puguen observar, i fer-ne el seguiment, les possibles fisiopaties que es puguen produir en les diverses zones.

ANNEX III

Taula 1. Llista de municipis amb instrument d’ordenació de cremes agrícoles aprovat.

|  |  |  |
| --- | --- | --- |
| *Municipi* | *Pla local de cremes* | *Espai natural protegit* |
| Xilxes/Chilches | [Pla local de cremes de Xilxes / Chilches](https://prevencionincendiosgva.es/Documents/planes_quema/12/PLQ120537/Resumen_PLQ.pdf) | Zona humida catalogada Marjal i Estanys d’Almenara |
| La Llosa | [Pla local de cremes de la Llosa](https://prevencionincendiosgva.es/Documents/planes_quema/12/PLQ120537/Resumen_PLQ.pdf) | Zona humida catalogada Marjal i Estanys d’Almenara |
| València | [Pla local de cremes de València](https://prevencionincendiosgva.es/Documents/planes_quema/46/PLQ462508/Resumen_PLQ.pdf) | Parc Natural de l’Albufera |
| Silla | [Pla local de cremes de Silla](https://prevencionincendiosgva.es/Documents/planes_quema/46/PLQ462303/Resumen_PLQ.pdf) | Parc Natural de l’Albufera |
| Algemesí | [Pla local de cremes d’Algemesí](https://prevencionincendiosgva.es/Documents/planes_quema/46/PLQ460291/Resumen_PLQ.pdf) | Parc Natural de l’Albufera |
| Albalat de la Ribera | [Pla local de cremes d’Albalat de la Ribera](https://prevencionincendiosgva.es/documents/planes_quema/46/plq460082/resumen_plq.pdf) | Parc Natural de l’Albufera |
| Sueca | [Pla local de cremes de Sueca](https://prevencionincendiosgva.es/documents/planes_quema/46/plq462359/resumen_plq.pdf) | Parc Natural de l’Albufera |
| Cullera | [Pla local de cremes de Cullera](https://prevencionincendiosgva.es/documents/planes_quema/46/plq461056/resumen_plq.pdf) | Parc Natural de l’Albufera |
| Riola | [Pla local de cremes de Riola](https://prevencionincendiosgva.es/documents/planes_quema/46/plq462153/resumen_plq.pdf) | Zona humida catalogada de la Marjal i Estany de la Ribera Sud del Xúquer |
| Llaurí | [Pla local de cremes de Llaurí](https://prevencionincendiosgva.es/documents/planes_quema/46/plq461555/resumen_plq.pdf) | Zona humida catalogada de la Marjal i Estany de la Ribera Sud del Xúquer |
| Corbera | [Pla local de cremes de Corbera](https://prevencionincendiosgva.es/documents/planes_quema/46/plq460983/resumen_plq.pdf) | Zona humida catalogada de la Marjal i Estany de la Ribera Sud del Xúquer |
| Favara | [Pla local de cremes de Favara](https://prevencionincendiosgva.es/documents/planes_quema/46/plq461234/resumen_plq.pdf) | Zona humida catalogada de la Marjal i Estany de la Ribera Sud del Xúquer |
| Oliva | [Pla local de cremes d’Oliva](https://prevencionincendiosgva.es/documents/planes_quema/46/plq461810/resumen_plq.pdf) | Parc Natural de la Marjal de Pego - Oliva |
| Pego | [Pla local de cremes de Pego](https://prevencionincendiosgva.es/documents/planes_quema/3/plq031029/resumen_plq.pdf) | Parc Natural de la Marjal de Pego - Oliva |
| Dénia | [Pla local de cremes de Denia](https://prevencionincendiosgva.es/Documents/planes_quema/3/PLQ030633/Resumen_PLQ.pdf) | Parc Natural de la Marjal de Pego - Oliva |

  

Taula 2. Llista de municipis sense instrument d’ordenació de cremes agrícoles aprovat.

|  |  |  |
| --- | --- | --- |
| *Municipi* | *Pla local de cremes* | *Espai natural protegit* |
| Sedaví | NO | Parc Natural de l’Albufera |
| Alfafar | NO | Parc Natural de l’Albufera |
| Massanassa | NO | Parc Natural de l’Albufera |
| Catarroja | NO | Parc Natural de l’Albufera |
| Albal | NO | Parc Natural de l’Albufera |
| Sollana | NO | Parc Natural de l’Albufera |
| Fortaleny | NO | Zona humida catalogada de la Marjal i Estany de la Ribera Sud del Xúquer |

  
  

València, 27 de setembre de 2024

Raúl Mérida Gordillo

Secretari autonòmic de Medi Ambient i Territori

Vicente Tejedo Tormo

Secretari autonòmic d'Agricultura, Aigua, Ramaderia i Pesca